PYLON ตุนแบ็คล็อค 950 ลบ. ลุยชิงงานประมูลเพิ่ม คาดหนุนรายได้ปีนี้โตทุบสถิติออลไทม์ไฮ
PYLON ตั้งเป้ารายได้ปี 62 โต 15% ตุนแบ็คล็อคแน่น 950 ลบ. ลุยชิงงานประมูลเ
28 ก.พ. 2562

ดร.ชเนศวร์  แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON เปิดเผยว่า ผลประกอบการของบริษัทฯ และบริษัทย่อยในงวดปี 2561 มีกำไรสุทธิ 217.79 ล้านบาท เพิ่มขึ้นจากปีก่อน 116.53 ล้านบาท หรือเพิ่มขึ้น 115.08% มีรายได้จากการให้บริการ 1,436.91 ล้านบาท เพิ่มขึ้นจากปีก่อน 721.15 ล้านบาท หรือเพิ่มขึ้น 100.75%
นอกจากนี้ที่ประชุมคณะกรรมการมีมติอนุมัติจ่ายปันผลเป็นเงินสดอีกหุ้นละ 0.10 บาท ในงวดครึ่งปีหลัง เพื่อตอบแทนผู้ถือหุ้น โดยกำหนดวันที่ไม่ได้รับสิทธิปันผล (XD)  วันที่ 18 มีนาคม 2562  จ่ายปันผลวันที่ 22 พฤษภาคม 2562  ทั้งนี้ บริษัทได้มีการจ่ายเงินปันผลระหว่างกาลเรียบร้อยแล้วในอัตราหุ้นละ 0.12 บาท รวมจ่ายปันผลทั้งปีในอัตราหุ้นละ 0.22 บาท
ส่วนแนวโน้มผลการดำเนินงานปี 2562 บริษัทตั้งเป้ารายได้เติบโต 15% จากปี 2561 เนื่องจากภาพรวมการลงทุนใหม่ๆ ในประเทศ อาทิ โครงการรถไฟฟ้าในเส้นทางต่างๆ รวมถึงการลงทุนในส่วนของภาคเอกชน ซึ่งปัจจัยเหล่านี้ช่วยเพิ่มโอกาสในการเข้าไปรับงานของบริษัทในปีนี้เพิ่ม นอกเหนือจาก Backlog ที่รอส่งมอบอีกเป็นจำนวนมาก  โดยบริษัทยังเดินหน้าเข้าประมูลงานใหม่อย่างต่อเนื่อง
โดยปัจจุบันอยู่ระหว่างประมูลงานใหม่กว่า 3,000 ล้านบาท โดยบริษัทคาดหวังจะได้รับงานประมาณ 20% อีกทั้งยังมีงานในมือที่รอรับรู้รายได้ราว  950 ล้านบาท คาดว่ารายได้ปีนี้นิวไฮทุบสถิติใหม่แตะระดับ 1,600 ล้านบาท
 “แนวโน้มอุตสาหกรรมฐานรากปี 2562 บริษัทฯ มองว่าจะเติบโตต่อเนื่องจากปี 2561 จากการลงทุน เมกะโปรเจกต์ภาครัฐ ทั้งรถไฟฟ้าเชื่อม 3 สนามบิน รถไฟฟ้าสายสีต่างๆ และทางด่วน ส่งผลให้ธุรกิจโดยรวมขยายตัว นอกจากนี้ จะช่วยสนับสนุนความต้องการที่อยู่อาศัยเพิ่มขึ้น ส่งผลให้มีโครงการที่พักอาศัยแนวสูงเพิ่ม เป็นโอกาสให้ PYLON รับงานจากภาครัฐและผู้ประกอบการอสังหาริมทรัพย์เพิ่มขึ้น ในแง่ประเด็นเกี่ยวกับการเลือกตั้งที่มีความชัดเจน บริษัทถือเป็นประเด็นบวกต่อภาพรวมของอุตสาหกรรมการก่อสร้าง เพราะจะช่วยทำให้เกิดการลงทุนใหม่ๆ ในประเทศ และสนับสนุนให้การรับงานประเภทฐานรากของบริษัทขยายตัวต่อเนื่อง” ดร.ชเนศวร์ กล่าว